b'\n_START_ARTICLE_\nKauno paveiksl\xc5\xb3 galerija\n_START_PARAGRAPH_\nKauno paveiksl\xc5\xb3 galerija\xc2\xa0\xe2\x80\x93 M. K. \xc4\x8ciurlionio dail\xc4\x97s muziejaus filialas Kaune, K. Donelai\xc4\x8dio g. 16. Nuolatin\xc4\x97 ekspozicija atidaryta 1978\xc2\xa0m. J\xc4\x85 sudaro 4 skyriai: Pasaulio lietuvi\xc5\xb3 dail\xc4\x97s, \xc5\xa0iuolaikin\xc4\x97s lietuvi\xc5\xb3 dail\xc4\x97s, J. Ma\xc4\x8di\xc5\xabno Fluxus kabinetas ir Ay-O bei T. Saito instaliacijos. Galerija organizuoja susitikimus su menininkais, edukacines akcijas vaikams ir jaunimui, rengia parodas. Galerijoje eksponuojama prof. A. Mi\xc5\xa1kinio Kaunui dovanotos dail\xc4\x97s ir ikonografijos kolekcija\xc2\xa0\xe2\x80\x93 Lietuvos dail\xc4\x97s k\xc5\xabrini\xc5\xb3 rinkinys bei Ryt\xc5\xb3 meno kolekcija.\n_START_SECTION_\nR\xc5\xabmai\n_START_PARAGRAPH_\nPaveiksl\xc5\xb3 galerija \xc4\xafkurta 1978 m. specialiai galerijai pastatytuose r\xc5\xabmuose. J\xc5\xb3 autoriai \xe2\x80\x93 architektai Liucija Gedgaudien\xc4\x97 ir Jonas Navakas. Trij\xc5\xb3 auk\xc5\xa1t\xc5\xb3 r\xc5\xabm\xc5\xb3 planin\xc4\x97 strukt\xc5\xabra \xe2\x80\x93 lau\xc5\xbeytas sta\xc4\x8diakampis. Pirmajame auk\xc5\xa1te veikia parod\xc5\xb3 sal\xc4\x97, vestibiulis, drabu\xc5\xbein\xc4\x97 ir kavin\xc4\x97. Antrajame \xc4\xafrengtos trys parod\xc5\xb3 sal\xc4\x97s ir auditorija renginiams, tre\xc4\x8diajame auk\xc5\xa1te - keturios ekspozicij\xc5\xb3 sal\xc4\x97s. Ekspozicijoms taip pat naudojami vestibiuliai visuose auk\xc5\xa1tuose prie sali\xc5\xb3.'